YK:n turvallisuusneuvosto hioi sunnuntaista asti yhteistä lausuntoaan, jossa se tuomitsi jyrkästi Orlandon klubi-iskun.

Turvallisuusneuvoston yksimielinen kanta syntyi vihdoin maanantaina sen jälkeen, kun Venäjä ja Egypti saivat tahtonsa läpi, ja homoseksuaaleja koskevaa sanamuotoa muutettiin. Seksuaalivähemmistöihin tiukasti suhtautuvat Venäjä ja Egypti eivät halunneet mainintaa homoseksuaalisuudesta.

15-jäseninen neuvosto päätyi lopulta yksimielisesti tuomitsemaan jyrkästi Orlandon joukkosurman terrori-iskuna, johon oli valittu ”henkilöitä heidän seksuaalisen suuntautumisensa takia”. Samalla jäsenmaat esittivät surunvalittelunsa kuolleiden omaisille.

Ranskan suurlähettiläs vahvistaa, että yksimielisyys tekstin muodosta löytyi vasta keskustelujen jälkeen.

Floridan Orlandossa homoyökerhoon sunnuntaina hyökännyt Omar Mateen, 29, tappoi kaikkiaan 49 ihmistä ja haavoitti yli 50:tä. Aseistautunut Mateen kuoli tulitaistelussa poliisin kanssa.

Lähteet: AFP